《乙酉夏日言怀示儿》
清代·庄德芬

我志在立孤，十载勤怵惕。凌兢雪夜镫，黾勉灰中荻。

穷年抱遗编，孜孜累微绩。何为运海鹏，忽作退风鹢。

霜蹄惊一蹶，悲鸣仍伏枥。一蹶奚足忧，养锐期克敌。

先哲有高衢，驰驱任凌轹。朝华与夕秀，芬芳供采摘。

纫兰带江蓠，琼枝光的皪。性行既修饬，文章丽翚翟。

何难九千仞，翱翔俯云霓。

作者简介：庄德芬，字端人，吴县人。河南提学道朝生女孙，州同定嘉女，武进董㒔室，乾隆己酉进士、浔州知府思駉母。有《晚翠轩遗稿》。